钦定古今图书集成/理学汇编/学行典/第177卷 > 书经 > 《康诰》
## 钦定古今图书集成/理学汇编/学行典/第177卷 > 书经 > 《康诰》

王曰：“封，元恶大憝矧，惟不孝不友子，弗祗服厥父事，
大伤厥考心，于父不能字厥子，乃疾厥子，于弟弗念
天显，乃弗克恭厥兄，兄亦不念鞠子哀，大不友于弟，
惟吊。兹不于我政人得罪，天惟与我民彝大泯乱。曰：
‘乃其速由文王作罚，刑兹无赦’。”

〈蔡传〉寇攘奸宄，固为大恶而大可恶矣。况不孝不友之人，而尤为可恶者，当商之季，礼义不明，人纪废坏，子不敬事其父，大伤父心；父不能爱子，乃疾恶其子，是父子相夷也。天显，犹《孝经》所谓“天明”，尊卑显然之序也。弟不念尊卑之序，而不能敬其兄；兄亦不念父母鞠养之劳，而大不友于弟，是兄弟相贼也。父子兄弟至于如此，苟不于我为政之人而得罪焉，则天之与我民彝，必大泯灭而紊乱矣。“曰”者，言如此则汝其速由文王作罚，刑此无赦，而惩戒之不可缓也。